《题柘城怀古亭》
宋代·葛胜仲

陈本太姬封，卒以夏姬乱。君臣同宣淫，父子并遘患。

直谏泄冶死，诈忠巫臣窜。郢兵讨少西，昊墟且为县。

呜呼女戎祸，陈祚仅如线。馀波及羊舌，伯石实首难。

我行径株林，怀古一兴叹。流波似当时，惟有城东涣。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。